SAL-hoof bedank ná skikkingArgieffoto Kalawe is in Februarie geskors hangende ŉ ondersoek na beweerde ernstige wangedrag. Tladi Tladi, woordvoerder van die lugredery, het Vrydag gesê Kalawe het uit sy posisie as uitvoerende hoof en direkteur van SAL bedank en dat enige verdere dissiplinêre prosesse dus onnodig sal wees. “Mnr. Kalawe het betaling van SAL ontvang in ruil vir sy kontraktuele drie maande kennistydperk en alle uitstaande verlof tot en met diensbeëindiging sal aan hom uitbetaal word. Hy sal ook ŉ ekstra drie maande se salaris ontvang in ruil vir sy instemming om sy pos onmiddellik te ontruim,” het Tlali gesê. Dit kom nadat Kalawe ŉ dringende aansoek by die arbeidshof ingedien het ten opsigte van twee beweerde beskermde bekendmakings. Die aansoek is na ’n arbitrasieproses tussen SAL en Kalawe se regspan verwys en op 17 April deur adv. Nazeer Cassim aangehoor. “Tydens die arbitrasieproses het albei partye ingestem dat die werkverhouding tussen mnr. Kalawe en SAL onherroeplik beskadig is en dat mnr. Kalawe nie langer in diens van SAL wil wees nie,” het Tladi gesê. Cassim het die partye aangemoedig om ŉ skikking te bereik en oor die voorwaardes van Kalawe se diensbeëindiging ooreen te kom om verdere kostes en skade aan albei partye en die maatskappy se beeld te vermy. Hierdie skikking sal SAL in staat stel om sy volle aandag aan operasionele uitdagings te wy, het Tladi gesê. Albei partye het aangedui dat hulle nie verdere mediaverklarings oor die skikking sal uitreik nie.